FI Euroopan unionin virallinen lehti CE 84/415

(2004/C 84 E/0484)

KIRJALLINEN KYSYMYS P-0494/04

esittäjä(t): Carlos Carnero González (PSE) komissiolle

(16. helmikuuta 2004)

Aihe: M30-moottoritiehankkeiden vapauttaminen ympäristövaikutusten arvioinnista Madridin autonomisen alueen hallituksen toimesta

Madridin kaupunginhallitus on ilmoittanut Euroopan yhteisöjen virallisessa lehdessä 22 julkisen hankkeen aloittamisesta M30-moottoritiellä kesäkuussa 2004. Hankkeiden yhteisarvo on 3 500 miljoonaa euroa. Tämä 32 kilometrin moottoritieosuus, jolla liikennöi päivittäin keskimäärin 200 000 ajoneuvoa, kulkee direktiivin 97/11/EY (1) mukaisen ympäristöltään herkän (tiheään asutetun) alueen kautta, ja epäpuhtauksien pitoisuudet ovat sen tienoilla suuria. Hankkeiden suunnittelu etenee ilman minkäänlaista ympäristön huomioon ottavaa kokonaisselvitystä tai ympäristövaikutusten arviointeja, joita Madridin autonomisen alueen hallitus näyttää pitävän tarpeettomina, koskapa se on jo vapauttamassa hankkeita niistä.

Onko komissio tietoinen näistä seikoista? Aikooko komissio pyytää tietoja Espanjan toimivaltaisilta viranomaisilta? Katsooko se, että kyseisten hankkeiden vapauttaminen ympäristövaikutusten arvioinnista vastaa yhteisön lainsäädännön vaatimuksia? Mitä komissio aikoo tehdä varmistaakseen mainitun lainsäädännön noudattamisen?

Margot Wallströmin komission puolesta antama vastaus

(17. maaliskuuta 2004)

Arvoisa parlamentin jäsen viittaa suunniteltuihin hankkeisiin, jotka koskevat M30-moottoritietä Madridissa ja kysyy, voiko Madridin autonomisen alueen hallitus vapauttaa nämä hankkeet ympäristövaikutusten arvioinnista.

27 päivänä kesäkuuta 1985 annettu neuvoston direktiivi 85/337/ETY (YVA-direktiivi) (2), sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY, koskee tiettyjen julkisten ja yksityisten hankkeiden ympäristövaikutusten arviointia, ja siinä määrätään, että jäsenvaltioiden on varmistettava, että ennen luvan myöntämistä arvioidaan niiden hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. YVA-direktiivissä on kaksi liitettä. Sentyyppisiin hankkeisiin kuin moottoriteihin sovelletaan liitettä I, johon kuuluville hankkeille ympäristövaikutusten arvioinnin tekeminen on pakollista. Muiden teiden tai olemassa olevien moottoriteiden muutosten ja laajennusten osalta sovelletaan liitettä II, jolloin on jäsenvaltioiden ja toimivaltaisten viranomaisten asia päättää, tarvitaanko ympäristövaikutusten arviointia. Päätöksen on perustuttava direktiivissä määriteltyihin kriteereihin. Ympäristövaikutusten arviointia tarvitaan, jos hankkeella todennäköisesti on merkittäviä vaikutuksia ympäristöön.

Direktiivin 2 artiklan 3 kohta antaa jäsenvaltioille mahdollisuuden vapauttaa tietyt hankkeet kokonaisuudessaan tai osittain ympäristövaikutusten arvioinnista, mutta ainoastaan poikkeuksellisissa olosuhteissa ja edellyttäen, että ne ilmoittavat tästä komissiolle etukäteen ja noudattavat tiettyjä vaatimuksia.

Koska hanke ei saa osarahoitusta komissiolta, komissio ei ollut tietoinen arvoisan jäsenen esille tuomasta asiasta. Näin ollen komissio kirjoittaa Espanjan viranomaisille kysyäkseen tietoa tästä asiasta ja voidakseen arvioida tilanteen.

(1) EYVL L 73, 14.3.1997, s. 5.

(2) EYVL L 175, 5.7.1985.